Ψήφισμα του Ευρωπαϊκού Κοινοβουλίου

της 5ης Μαΐου 2010

που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2008

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2008,

έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2008 συνοδευόμενη από τις απαντήσεις του Οργανισμού [1],

έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 – C7-0061/2010),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 401/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον Ευρωπαϊκό Οργανισμό Περιβάλλοντος και το Ευρωπαϊκό δίκτυο Πληροφοριών και Παρατηρήσεων σχετικά με το Περιβάλλον (κωδικοποιημένη έκδοση) [3], και ιδίως το άρθρο 13,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου [4], και ιδίως το άρθρο 94,

έχοντας υπόψη το άρθρο 77 και το παράρτημα VI του εσωτερικού κανονισμού του,

έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0092/2010),

Α. λαμβάνοντας υπόψη ότι το Ελεγκτικό Συνέδριο επισημαίνει ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2008 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι στις 23 Απριλίου 2009 το Κοινοβούλιο χορήγησε απαλλαγή στον εκτελεστικό διευθυντή του Ευρωπαϊκού Οργανισμού Περιβάλλοντος όσον αφορά την εκτέλεση του προϋπολογισμού του Οργανισμού για το οικονομικό έτος 2007 [5], στο δε ψήφισμά του που συνοδεύει την απόφαση περί απαλλαγής το Κοινοβούλιο διαπίστωνε αδυναμίες στη διαχείριση συμφωνιών επιχορήγησης με τα Ευρωπαϊκά Θεματικά Κέντρα και ζητούσε από τον Οργανισμό να εξασφαλίσει πλήρη συμμόρφωση προς τους κανόνες σύναψης συμβάσεων

1. σημειώνει ότι τα λειτουργικά έσοδα του Οργανισμού για το έτος 2008 ανέρχονται στα 37100000 ευρώ, συμπεριλαμβανομένης της κοινοτικής επιδότησης ύψους 31700000 ευρώ · επισημαίνει ότι αυτό το ποσό υπολείπεται κατά 2000000 EUR και άνω του αντίστοιχου ποσού από τον γενικό προϋπολογισμό του 2007· δηλώνει ικανοποιημένο από τη συνολική εκτέλεση των πιστώσεων αναλήψεων υποχρεώσεων και πληρωμών·

2. τονίζει τον ρόλο που διαδραματίζει ο Οργανισμός στην αξιολόγηση της εφαρμογής της περιβαλλοντικής νομοθεσίας της ΕΕ τόσο εντός της Ένωσης όσο και στα όμορα κράτη·

Επιδόσεις

3. σημειώνει τα πολύ θετικού χαρακτήρα κύρια συμπεράσματα της εξωτερικής αξιολόγησης των αποκεντρωμένων υπηρεσιών της ΕΕ τη διεξαγωγή της οποίας ζήτησε η Επιτροπή το 2009· συγκεκριμένα συγχαίρει τον Οργανισμό διότι εκπόνησε πολύ προωθημένο σύστημα διαχείρισης βάσει δραστηριοτήτων, πολυετές πρόγραμμα εργασίας, ισορροπημένο πίνακα επιδόσεων με δείκτες και ολοκληρωμένο σύστημα ελέγχου της διαχείρισης, στοιχεία τα οποία συμβάλλουν όλα στην αποτελεσματική διαχείριση του Οργανισμού·

4. σημειώνει ότι άλλη ανεξάρτητη εξωτερική αξιολόγηση με θέμα την πενταετή στρατηγική 2004-2008 έδειξε επίσης ότι ο Οργανισμός χαρακτηρίζεται από αποτελεσματικότητα όσον αφορά την επίτευξη των στόχων του και την ικανοποίηση των αποδεκτών των υπηρεσιών που προσφέρει·

5. ζητεί από τον Οργανισμό να συνεχίσει να παρουσιάζει τακτικά (ήτοι ανά πενταετία) ανεξάρτητη εξωτερική αξιολόγηση βασιζόμενος στον ιδρυτικό του κανονισμό και τα προγράμματα εργασίας που αποφασίζει το διοικητικό συμβούλιο· καλεί συνεπώς τον Οργανισμό να τηρεί την αρμόδια για την απαλλαγή αρχή ενήμερη σχετικά με τις εξελίξεις όσον αφορά την προσεχή εξωτερική αξιολόγηση που καλύπτει την περίοδο 2009-2013·

6. ζητεί από τον Οργανισμό να παρουσιάσει στον πίνακα που θα επισυνάψει στην προσεχή έκθεση του Ελεγκτικού Συνεδρίου σύγκριση ανάμεσα στα επιτεύγματα που πραγματοποιήθηκαν στη διάρκεια του υπό εξέταση έτους για το οποίο ζητείται απαλλαγή και εκείνα που πραγματοποιήθηκαν στη διάρκεια του προηγουμένου οικονομικού έτους και τούτο με σκοπό να παρέχεται στην αρχή που χορηγεί απαλλαγή η δυνατότητα να αποτιμά καλύτερα τις επιδόσεις του Οργανισμού από έτους σε έτος·

7. σημειώνει την παρατήρηση του Ελεγκτικού Συνεδρίου η οποία ζητεί σε σχέση με τις συμβάσεις επιδοτήσεων που συνάπτει ο Οργανισμός να δίδονται περαιτέρω διευκρινήσεις όσον αφορά τις ώρες εργασίας που χρεώνουν οι εταίροι· υπογραμμίζει ότι για να μειωθεί ο κίνδυνος αναιτιολόγητων πληρωμών, θα έπρεπε να παρέχονται σαφέστερες οδηγίες προς τους δικαιούχους όσον αφορά τον υπολογισμό του ύψους των δαπανών και να συνδέονται σαφώς οι δαπάνες που χρεώνονται με τις δαπάνες που εκτιμήθηκαν στα σχέδια υλοποίησης·

Μισθωτήριο

8. σημειώνει την παρατήρηση του Ελεγκτικού Συνεδρίου το οποίο διαπιστώνει ότι θα έπρεπε να είχε κινηθεί διαδικασία διαγωνισμού με υποβολές προσφορών για την ανάθεση της εκ νέου διαρρύθμισης των χώρων τους οποίους μισθώνει ο Οργανισμός αντί να καλύπτονται τα έξοδα των εργασιών που πραγματοποιήθηκαν από εταιρεία της επιλογής των ιδιοκτητών του κτιρίου

Εσωτερικός λογιστικός έλεγχος

9. αναγνωρίζει ότι από το 2006 ο Οργανισμός έχει εφαρμόσει 9 από τις 27 συστάσεις που διατύπωσε η Υπηρεσία Εσωτερικού Ελέγχου· παρατηρεί ότι από τις 17 συστάσεις που δεν έχουν ακόμη υλοποιηθεί 5 θεωρούνται "πολύ σημαντικές" και αφορούν τη διαχείριση των επιχορηγήσεων (όσον αφορά την εγκαθίδρυση χρηματοοικονομικών κυκλωμάτων, την προώθηση των επιτόπου ελέγχων/επαληθεύσεων των επιχορηγήσεων και την παρακολούθηση της υλοποίησης των επιχορηγήσεων και τη συνέχεια που δίδεται σε αυτή) και την υλοποίηση των προτύπων εσωτερικού ελέγχου (όσον αφορά τον προσδιορισμό των ευαίσθητων εργασιών και τη βελτίωση του λογιστικού συστήματος)

10. για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής παραπέμπει στο ψήφισμά του της 5ης Μαΐου 2010 [6] σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

[1] ΕΕ C 304 της 15.12.2009, σ. 60.

[2] ΕΕ L 248 της 16.9.2002, σ. 1.

[3] ΕΕ L 126 της 21.5.2009, σ. 13.

[4] ΕΕ L 357 της 31.12.2002, σ. 72.

[5] ΕΕ L 255 της 26.9.2009, σ. 180.

[6] Κείμενα που εγκρίθηκαν, P7_TA(2010)0139. Βλέπε σελίδα 241 της παρούσας Επίσημης Εφημερίδας.

--------------------------------------------------